หุ้นยุโรปปิดวานนี้พุ่งรับเจรจาหนี้กรีซส่งสัญญาณบวก
ตลาดหุ้นยุโรปปิดพุ่งขึ้นเมื่อคืนนี้ (10 มิ.ย.) เนื่องจากนักลงทุนคลายความวิตกกังวลเกี่ยวกับการเจรจาหนี้กรีซ หลังจากมีสัญญาณบวกว่า เยอรมนีอาจจะยอมรับเงื่อนไขการปฏิรูปเศรษฐกิจของกรีซ ซึ่งจะช่วยให้กลุ่มเจ้าหนี้ตัดสินใจให้ความช่วยเหลือกรีซรอบใหม่ 
11 มิ.ย. 2558

สำนักข่าวอินโฟเควสท์รายงานว่า ดัชนี CAC-40 ตลาดหุ้นฝรั่งเศสปิดวานนี้ (10 มิ.ย.) ที่ 4,934.91 จุด เพิ่มขึ้น 84.69 จุด หรือ +1.75%, ดัชนี DAX ตลาดหุ้นเยอรมันปิดที่ 11,265.39 จุด พุ่งขึ้น 264.10 จุด หรือ +2.40% และดัชนี FTSE 100 ตลาดหุ้นลอนดอนปิดที่ 6,830.27 จุด เพิ่มขึ้น 76.47 จุด หรือ +1.13%
ความวิตกกังวลเกี่ยวกับปัญหาหนี้กรีซเริ่มคลี่คลายลง ซึ่งช่วยหนุนตลาดหุ้นยุโรปดีดตัวขึ้นหลังจากที่ร่วงลงติดต่อกัน 4 วันทำการก่อนหน้านี้ โดยสื่อต่างประเทศรายงานว่า นางอังเกลา แมร์เคล นายกรัฐมนตรีเยอรมนีอาจจะยอมรับเงื่อนไขการปฏิรูปเศรษฐกิจของกรีซอย่างน้อย 1 เงื่อนไข ซึ่งจะช่วยปูทางให้กลุ่มเจ้าหนี้การตัดสินใจในการให้ความช่วยเหลือกรีซ เนื่องจากเยอรมนีเป็นประเทศที่มีส่วนในการให้ความช่วยเหลือทางการเงินแก่กรีซมากที่สุด
ขณะเดียวกันมีรายงานว่า นายอเล็กซิส ซิปราส นายกรัฐมนตรีกรีซ ได้แสดงความตั้งใจที่จะพบปะหารือกับนางอังเกลา แมร์เคล นายกรัฐมนตรีเยอรมนี และประธานาธิบดีฟรองซัวส์ ออลลองด์ ของฝรั่งเศส นอกรอบการประชุมสุดยอดสหภาพยุโรป-ลาตินอเมริกา ที่กรุงบรัสเซลส์ ประเทศเบลเยียม
หุ้นทุลโลว์ ออยล์ ปรับขึ้น 6.7% หลังจากราคาน้ำมันดิบปรับตัวขึ้นเนื่องจากสต็อกน้ำมันดิบสหรัฐชะลอตัวลง ส่วนหุ้นธนาคารสแตนดาร์ด ชาร์เตอร์ด พุ่งขึ้น 5.8% และหุ้นโรช โฮลดิงส์ ปรับขึ้น 2.2% หลังจากสำนักงานอาหารและยาของสหรัฐอนุมัติให้ทางบริษัทจำหน่ายยารักษาโรคกล้ามเนื้ออ่อนแรง